Når Beyonce går på scenen i Aalborg lørdag den 5. maj har hun i kilo slået Justin Timberlake der dukker op i København 23. juni.

Beyonce kommer nemlig til Aalborg med 15 store trucks indeholdende 45 tons teknisk udstyr, som skal op i loftet, og det udstyrsstykke slår Timberlakes med 5-10 gange. De 45 tons udstyr er lyd, lys, storskærme og dertil kommer riggen, som bringer den samlede vægt op på 57 tons i loftet i musikarenaen Gigantium. Ingeniører er i øjeblikket i gang med at beregne et ekstra loft til den enorme mængde udstyr, så bæreevnen bliver klar til 57 tons Beyonce. Omkring 100 scenearbejdere skal i dagene op til koncerten knokle hårdt for at få scene og teknik gjort klar til verdensstjernens entre i Danmark, hvor Aalborg er eneste koncertsted. Det store setup kræver mange scenearbejdere, så udover de 100 scenearbejdere fra Aalborg ankommer ni Beyonce-busser med crew, og sammen skal den store stab vinde det tætte løb med tiden i Aalborg. For når scenelyset slukker aftenen før i Hamar i Norge, skal teknik og udstyr pakkes ned i ekspresfart, før den mere end 10 timers køretur til Aalborg kan begynde. Beyonce selv ankommer til Aalborg med eget band på 10 musikere og det samme antal dansere, så der er allerede bestilt tre limoer, som skal bringe verdensstjernen rundt.